جددینه قوربان اولدوغوم میر گولاب
سارای محمدرضایی
سحر چاغی خوروز بانلامامیشدان اؤنجه، آنامین اورهیه یاتان گؤزل قیشقیریقلاری ایله یوخودان دیک آتیلدیم. هله یوخومون کال آلمالارین درمهمیشدیم، گؤزلریمی اووا اووا زهر بارداغی اولوب، بال کیمی زهر سوزدوردوم. آنجاق آنامین دویونلو قاشقاباغین گؤردوکده، حالیم یئرینه گلیب عاغلیمی باشیما توپ ائلهدیم. یقین یئنه بو آروادی بیری سانجیب کی ال آیاغینی ایتیریب، حیرصیندن چوغوندور کیمی قیپ- قیرمیزی قیزاریب. باجیلاریمین هامیسی قارشیندا ردیف دوزولندن سونرا آنام دیله گلدی: “هه! یاخشی قولاق آسین قیزلار، گؤرون نه دئییرم؟!! اوچ گوندور بیر زاد یامان فیکریمی قاریشدیریب. دییهسن یئنه بیزی گؤزو گؤتورمهینلر ایشه دوشدولر. حاواسینیز اولسون آماندی! اوچ گوندو سحر چاغی قاپیمیزا دنهدنه دویو سپیلیر. یقین بو ایش نه قوشلارین ایشیدی نه قونشولارین… ائله گؤروم پیس گونه قالسینلار منیم بالالاریمی ایستمهینلر! “
آنام نمنهقدر اونا بونا قارغیش یاغدیراندان سونرا، گؤزلرینین ایشیغی میر گولابا زنگ ائتدی. دئییرلر بو جددینه قوربان اولدوغوم سئیید، بوتون موشکوللره قنیمدیر. نفسی ائله بیل مؤعجوزهدیر. هله آنامین دئدییینه گؤره، اونون الی بوتون خستهلیکلره درماندیر. آغزینین سویو، سو درمانلارینین هامیسیندان داها تاثیرلیدیر. هر هانسی خستهنین آغزینا توپورسه، آنی اونون جانیندان خستهلیک گئدهجکدیر. توبا! توبا! گوجو سانکی تانری گوجودورو.
بلی… میر گولاب – ائله اونون او اوزون قارا ساققالینا جانیم مالیم قوربان – سانکی بیر حکیم اولاراق تشخیص وئردی کی، اوجا بویلو بیر قادین، گؤزلری افعی ایلان، ایستهییر یئنه باجیمین باختین باغلاسین. آتاملا آنامین او شیرین حیاتلارینا آجی قاتسین. بلکه ده او بیریسی باجیمین قارنین قورودوب، بیزی بیر سیرا جادولارا سالسین.
آنام دئمیشکن: «او عجوزه قادینی قارا گلسین! نئجه کی آغام میر گولابین مؤعجوزهسی ایله، قاپقارا قارالیب، یانیب کول اولاجاق…!»
شوبههسیز سئییدین سؤزلری موفته سؤز دئییل. بو دنه دنه دویولر بیزی دنه دنه طیلیسیمه سالاجاقدیر. او سئییدین جددی وار، ائله بئله موفتهسینه دانیشماز کی… بیر کیتابی وار نه قالینلیغا، من اؤزوم بو گؤزلریمله اونون او قالین کیتابین گؤرموشم. او زامانکی عاغلیمی الدن وئریب، اؤزومدن سفئه بیر اوغلانا وورولموشدوم، بو میر گولاب ایدی کی دردیمه علاج ائتدی. او گونلر بیلمیرم نییه ایکی اوچ یالان سؤزه اینانیب، ـ حکیم حؤکوم اونا گئدهجهیم ـ دئدیم. آتامین کؤتکلری کار ائلمهییب، گونو گوندن، اوز آچیب سیرتیلیردیم. یازیق آنام – منیم بالام عاغیل دریاسی ایدی – دئییب. شوون شوون نئجه آغلایاردی…!
آنجاق سئیید او موقدس کیتابی ایله یئنه دادیمیزا یئتیشدی. منیم اوزون طالعیمی اوخویوب، چوخلو دوعا یازیب، بوتون طیلیسیملری قیریب، یئنیدن او دریایه بنزر عاغلیمی منه قایتاردی. آنام ایسه ال آیاغینا دوشورکن، باشینا دولانیب میلیون میلیون پول قوربان ائلهدی بو قوربان کسدیییم میر گولابا. اوندان بری بو کیشییه اینانیب، ایمان گتیردیم.
بیز اوشاق اولاندان ایندییه قدر، میر گولاب بوتون دویونلریمیزی آچیب، یول گؤسترر. او زامانلار کی آناملا آتامین بو شیرین حیاتلاری بیر آز آجیلانیب بیر بیرینین جانینا دوشوب باش گؤزلرین ازردیلر؛ آنام تئز بو کیشینین اوستونه قاچاردی. دوغروسو بو کیشی غریبه بیر کیشی ایدی. هلم هلم اله دوشمز.
هله باجیمین باختینین آچیلماسیندان دئسم لاپ عاغلینیز چاشار. باجیمین ایییرمی یاشی اولمامیشدان، آنام فیکره دوشدو کی بوتون دویونلری آچان، جددینین قاداسین آلدیغینا بیر باش چکیب، گنج قیزینین طالعینه باختیرسین، بلکه طیلیسیمدن زاددان اولسا تئز باختیندان سیلدیرسین. نییه کی باجیمین بوتون یولداشلاری باخت ائوینه گئدیب، آنجاق اونون باختی هله آچیلمامیشدی. دئسم دییهجکسینیز بلکه اؤزومدن قوشوب، سیزلره گوپلاییرام. آنجاق سیزین او عزیز جانینیزا آند اولسون اؤزوم گؤردوم، ائله بو ایکی گؤزلریمله گؤروب، بو ایکی قولاقلاریملا دا ائشیتدیم. باجیما دوعا یازدیراندان بیر آی سونرا، بختی نین بوتون باغلانمیش یوللاری آچیلیب، ائولندی.
سونرالار او دوعانی آچیب اوخودوق. اینانمازسیز! آنجاق عجیبه بیر شئی گؤردوک کاغاذین دؤرد بوجاغینا جیزیق چکیب هر کونجونده فارسجا یازمیشدی: «بخت باز شود»
آنام دئییر: «بو ظالیم اوغلو کیشینین اللری عیسی پئیغمبرین اللرینه بنزهییر، آرتیق باشینیزی آغریتماییم. بیز ایندی نئچه گون اولار کی دنه دنه او آغ دویولر ایله دنه دنه دهشتلی طیلیسیملره راستلاشمیشیق، آنجاق میر گولابین داوا درمان، دوعا او پیتیلری ایله بوتون بو جادولارا غالیب گلهجهییک. ائله! جددینین باشینا دولاندیغیم بو سئیید، دوغروسو یامان کیشییدی ها…!
منبع:پیتراق PITRAG
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab